El Consell Econòmic i Social rep informació sobre diverses qüestions de la gestió municipal
16 de novembre 2017

![](/media/hvqlsvei/60-img_8471_final.jpg)  
  
  

El Consell Econòmic i Social va tindre una reunió ahir per la vesprada per rebre per part de l'Equip de Govern informació sobre diverses qüestions de la gestió municipal. Representants de l'Ajuntament de Sagunt, de la Federació de veïns, de sindicats, d'empresaris i d'agricultors es van donar cita en el saló de plens de l'Ajuntament de Sagunt. La convocatòria del CES d'ahir es va centrar en tres qüestions: la proposta dels pressupostos per al 2018, l'Estratègia de Desenvolupament Urbà Sostenible Integrat (EDUSI) i la problemàtica de l'aigua.

L'alcalde de Sagunt, Quico Fernández, fa una valoració dels temes tractats durant la sessió començant per la proposta dels pressupostos de 2018 que **“ha de passar per diversos tràmits de participació, com és el propi CES i audiències públiques, a banda de les comissions informatives municipals. Ahir ja donàrem una informació bàsica, una explicació insistint les qüestions més importants del pressupost per a que ells analitzen la proposta i puguen fer les seus aportacions des dels àmbits que representen”**.

 ![](/media/fvaldmlk/60-img_8465_final.jpg)

**Estratègia de Desenvolupament Urbà Sostenible Integrat**

Respecte a la EDUSI, per a Fernández es tracta de **“una qüestió de molta actualitat, que estem amb la seua tramitació final i que ja hem afrontat en diversos CES que és la Estratègia de Desenvolupament Sostenible Integrat (EDUSI) per la ciutat de Sagunt. Esta és la tercera convocatòria a la que nosaltres ens presentem i que suposa la demanda de una subvenció als fons europeus que se situa al voltant dels 13 milions d’euros, 6.5 milions que posaria Europa i 6.5 milions que posaria l’Ajuntament, tot i que part d’estos diners ja s’han invertit”**.

Aquesta tramitació implica que Sagunt ha de tenir una estratègia que marque les línies per on ha d'avançar la ciutat, quina ciutat es vol i els problemes que existeixen. És per açò que l'alcalde assenyala que **“tenim problemes, però també tenim fortaleses i oportunitats que hem d'aprofitar, per tant, hem de saber resoldre problemes”**.

**“Si volem tindre una ciutat cohesionada socialment, hem de resoldre problemes en aquells barris que tenen major problemàtica d’exclusió social; si volem una ciutat saludable haurem d'implementar polítiques mediambientals que incidisquen en una millora de la qualitat de vida; si volem un progrés econòmic haurem de reforçar les polítiques de reindustrialització o les polítiques turístiques basades en el patrimoni, o reduir al màxim els índexs de contaminació prenent mesures no solament amb les empreses sinó també amb les instal·lacions municipals; si volem reforçar el turisme tot l'any, que no només està vinculat a les platges, sinó també al patrimoni i la cultura, doncs hem de fer inversions per a que este patrimoni estiga en funcionament. Això és l’EDUSI, és un projecte de ciutat que hem de compartir, perquè això és un procés participatiu i hem tingut molt en compte moltíssimes enquestes que s’han treballat, moltíssimes opinions, tenim molta informació i ja està el projecte acabat per a presentar-lo el dia 21”**, afirma Fernández.

El tercer punt que es va tractar ahir en el CES va ser la problemàtica de l'aigua que es va generar a partir de la instal·lació de comptadors de telelectura. Segons l'alcalde, la regidora d'Aigües va donar explicacions, però es consideren insuficients per part dels representants de veïns i també dels sindicats i, per tant, **“hem insistit en la necessitat d’aclarir tota la transparència en relació amb este fet. Tot i que som conscients que el preu de l’aigua de nostra ciutat està molt equilibrat i està en la línia mitjana dels municipis, evidentment volem tindre explicacions de determinades qüestions que no estan aclarides i hem emplaçat un pròxim CES per a poder obtindre resposta lo més clara possible a les demandes dels veïns”**.

Finalment, es va traslladar la convocatòria de la manifestació del pròxim dissabte 18 de novembre per un finançament just i per unes inversions justes per als valencians. Fernández assenyala que **“estem tots units a una veu per un finançament just i unes inversions justes per part de l'Estat. Hi ha algun partit, com el Partit Popular, que s'ha desmarcat però la resta de partits, sindicats i empresaris estem treballant en esta mateixa línia perquè no volem ser més que ningú, però tampoc volem ser menys que ningú”**.

*   [](http://www.facebook.com/sharer.php?u=https://aytosagunto.es/va/actualitat/el-consell-economic-i-social-rep-informacio-sobre-diverses-questions-de-la-gestio-municipal/ "Facebook")
*   [](http://twitter.com/share?url=https://aytosagunto.es/va/actualitat/el-consell-economic-i-social-rep-informacio-sobre-diverses-questions-de-la-gestio-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-economic-i-social-rep-informacio-sobre-diverses-questions-de-la-gestio-municipal/ "Linked In")
*   [](mailto:?body=https://aytosagunto.es/va/actualitat/el-consell-economic-i-social-rep-informacio-sobre-diverses-questions-de-la-gestio-municipal/)